b'\n_START_ARTICLE_\nGlavni \xc5\xa1tab Narodnoosvobodilne vojske in partizanskih odredov Slovenije\n_START_PARAGRAPH_\nGlavni \xc5\xa1tab Narodnoosvobodilne vojske in partizanskih odredov Slovenije (okraj\xc5\xa1ano Glavni \xc5\xa1tab NOV in POS; kratica G\xc5\xa0 NOV in POS) je bil najvi\xc5\xa1ji \xc5\xa1tab, ki je nadzoroval in usmerjal partizanske enote Narodnoosvobodilne vojske in partizanskih odredov Slovenije._NEWLINE_Podrejen je bil Vrhovnemu \xc5\xa1tabu Narodnoosvobodilne vojske in partizanskih odredov Jugoslavije.\n_START_SECTION_\nZgodovina\n_START_PARAGRAPH_\n\xc5\xa0tab je bil ustanovljen 22. junija 1941 v Ljubljani, njegovo prvotno ime pa je bilo Vrhovno poveljstvo slovenskih partizanskih \xc4\x8det. Osnovni del tega poveljstva je bila Voja\xc5\xa1ka komisija pri CK KPS. Septembra 1941 se je poveljstvo preimenovalo v Glavno poveljstvo slovenskih partizanskih \xc4\x8det. Ime se je obdr\xc5\xbealo vse do konca leta 1942, ko so za\xc4\x8deli uporabljati ime Glavno poveljstvo slovenske narodnoosvobodilne vojske. Ime organa so spet spremenili v za\xc4\x8detku leta 1943, ko so ustanovili Glavno poveljstvo slovenske narodnoosvobodilne vojske in partizanskih odredov Slovenije, maja 1943 pa so ga preimenovali v Glavni \xc5\xa1tab Narodnoosvobodilne vojske in partizanskih odredov Slovenije. To ime se je obdr\xc5\xbealo skoraj do konca vojne, saj so \xc5\xa1ele marca 1945 \xc5\xa1tab preimenovali v Glavni \xc5\xa1tab JA za Slovenijo. Tega so dokon\xc4\x8dno ukinili 18. maja 1945._NEWLINE_Do sredine leta 1943 je bil G\xc5\xa0 neposredno podrejen IO OF, od takrat naprej pa je stare\xc5\xa1ine neposredno imenoval Vrhovni \xc5\xa1tab narodnoosvobodilne vojske in partizanskih odredov Jugoslavije. Sede\xc5\xbe \xc5\xa1taba je bil sprva v Ljubljani, maja 1942 pa se je preselil v Ko\xc4\x8devski Rog. Tam je deloval do novembra 1942, ko se je moral umakniti v Polhograjske dolomite. Tam je \xc5\xa1tab deloval od novembra 1942 do aprila 1943, nato pa se je vrnil v Ko\xc4\x8devski Rog. _NEWLINE_Po kapitulaciji Italije in za\xc4\x8detku nem\xc5\xa1ke ofenzivne operacije Wolkenbruch se je moral \xc5\xa1tab ve\xc4\x8dkrat preseliti. Sede\xc5\xbe \xc5\xa1taba je bil tako v gradu v Soteski, Pribi\xc5\xa1ju, Kotu pri Semi\xc4\x8du, \xc4\x8crmo\xc5\xa1njicah, Dragatu\xc5\xa1u, Lokvah pri \xc4\x8crnomlju, nekaj \xc4\x8dasa pa je deloval tudi v Trstu._NEWLINE_Glavni \xc5\xa1tab je izdajal svoje glasilo Slovenski partizan oziroma Na\xc5\xa1a vojska.'